Steinar Lein

Steinar Lein (født 26. juli 1971) er en norsk fotballtrener og tidligere fotballspiller, som er hovedtrener for Rosenborg Kvinner.

Spillerkarriere 
Han spilte for Kolstad, Elverum og Byåsen før han kom til Rosenborg i 1997. På sine to sesonger i Rosenborg spilte han 11 kamper i Eliteserien, før han gikk til FK Haugesund i 1999. I FKH spilte han fire sesonger, tre av de i 1. divisjon og en sesong i Eliteserien. Før 2003-sesongen gikk han til Vard Haugesund i 2. divisjon.

Trenerkarriere 
Før 2007-sesongen tok han over som spillende hovedtrener i Vard Haugesund. Etter fire sesonger som spillende hovedtrener la han opp som spiller etter 2010-sesongen og fortsatte som kun hovedtrener. I 2012 ledet han laget til opprykk til Adeccoligaen. I mai 2013 fikk han sparken som hovedtrener. Det vakte sterke reaksjoner både fra tidligere spillere, så vel som media som var sterkt uenig i avgjørelsen.

I februar 2014 ble han ansatt som assistenttrener og spillerutvikler i Hødd. I juni 2016 tok han over som hovedtrener ut sesongen etter at Hans-Erik Eriksen ble løst fra kontrakten.

Etter 2016-sesongen flyttet han tilbake til Haugesund for å prioritere familie, og i januar 2017 ble det kjent at han ble trener for FK Haugesund sitt G19-lag. Etter kun en måned i jobben trakk han seg, før det kort tid etter ble kjent at han tok over Haugar sitt kvinnelag.

Han ble før 2019-sesongen ny hovedtrener for daværende Trondheims-Ørn i Toppserien for kvinner. I hans første sesong ledet han laget til en 7. plass. Året etter skiftet klubben navn og ble til Rosenborg. Laget imponerte under Leins ledelse og gikk ubeseiret gjennom sesongen, likevel holdt det bare til 2. plass. Det var dog klubbens klart beste sluttplassering siden 2006, og Lein ble kåret til årets trener i Toppserien.

Referanser

Eksterne lenker 
 

Norske fotballspillere
Fotballspillere for Rosenborg BK
Fotballspillere for FK Haugesund
Norske fotballtrenere